**ДОГОВОР ЗА УСЛУГА**

**№ РД 51-4/08.03.2017 г.**

 Днес, 08.03.2017 г., в град София **Министерство на земеделието и храните** (МЗХ), ЕИК 8318909905 представлявано от **проф. д-р Христо Бозуков** – министър на земеделието и храните и **Капка Алексиева** – началник на отдел „Счетоводство” в дирекция ФУ на МЗХ, наричано за краткост **ВЪЗЛОЖИТЕЛ**

и „Българска телекомуникационна компания“ ЕАД регистрирано и вписано в Агенцията по вписвания, със седалище и адрес на управление: община Столична, гр. София, бул. „Цариградско шосе“ № 115, с ЕИК 831642181, представлявано от Никола Янков Гечев, упълномощен с нотариално заверено пълномощно от Атанас Илиев Добрев, в качеството му на Главен изпълнителен директор, наричано по-долу за краткост **ИЗПЪЛНИТЕЛ**, на основание чл. 112 от Закона за обществените поръчки и решение № РД 52-72/23.12.2016 год. за определяне на изпълнител и класиране на участниците, се сключи настоящия договор за следното:

**І. ПРЕДМЕТ НА ДОГОВОРА**

 **Чл.1.** ВЪЗЛОЖИТЕЛЯТ възлага, а ИЗПЪЛНИТЕЛЯТ приема да извършва срещу заплащане услуга с предмет: „Предоставяне на далекосъобщителни услуги чрез фиксирана телефонна мрежа и обществена далекосъобщителна подвижна клетъчна мрежа по стандарт GSM с национално покритие за връзка с подвижни и фиксирани абонати от лицензиран оператор за нуждите на МЗХ“ по Позиция 2: „Предоставяне на далекосъобщителни услуги чрез обществена далекосъобщителна подвижна клетъчна мрежа по стандарт GSM с национално покритие за връзка с подвижни и фиксирани абонати от лицензиран оператор за нуждите на МЗХ“,съгласно Техническата спецификация за поръчката на ВЪЗЛОЖИТЕЛЯ и техническото и финансовото предложение на ИЗПЪЛНИТЕЛЯ, неразделна част от този договор.

**ІІ. ЦЕНИ И ПЛАЩАНИЯ**

 **Чл. 2. (1)** За извършените през съответния месец услуги, до 10–то число на месеца, следващ отчетния, ИЗПЪЛНИТЕЛЯТ издава на ВЪЗЛОЖИТЕЛЯ оригинална данъчна фактура за стойността им. Услугите се остойностяват съобразно единичните цени посочени в ценовата оферта, неразделна част от настоящия договор. При фактурирането се начислява дължимият ДДС. Дейността се отчита ежемесечно с приемо-предавателни протоколи, подписани от представител на ИЗПЪЛНИТЕЛЯ и от лице, определено от директора на дирекция АИО, за ВЪЗЛОЖИТЕЛЯ. В тези протоколи се описва извършената работа и се описва дали е извършвана точно, качествено и в срок, като протоколите се регистрират в деловодната система на ВЪЗЛОЖИТЕЛЯ.

**(2)** ВЪЗЛОЖИТЕЛЯТ заплаща стойността на издадената фактура до 30 календарни дни от датата на получаването й, като превежда дължимата сума в лева по банковата сметка на ИЗПЪЛНИТЕЛЯ.

 **(3)** В цената са включени всички разходи на ИЗПЪЛНИТЕЛЯ по изпълнението на поръчката, които не могат да надвишават лимита от 60 000 (шестдесет хиляди лв.), без ДДС.

**ІІІ. СРОК ЗА ИЗПЪЛНЕНИЕ**

 **Чл. 3.** Настоящият договор влиза в сила от датата на подписването му между страните и е със срок на действие 12 месеца или до изчерпване на финансовия лимит в размер на 60 000 (шестдесет хиляди лв.), без ДДС, в зависимост кое събитие настъпи първо.

**IV. ГАРАНЦИЯ ЗА ИЗПЪЛНЕНИЕ**

 **Чл. 4.** (1) **ИЗПЪЛНИТЕЛЯТ** гарантира изпълнението на произтичащите от настоящия договор свои задължения с гаранция за добро изпълнение в размер на 1 800 (хиляда и осемстотин) лева, представляваща 3% (три процента) от стойността на договора без ДДС.

(2) Когато гаранцията е под формата на парична сума, тя се внася по банкова сметка на **ВЪЗЛОЖИТЕЛЯ**. Когато се представя под формата на банкова гаранция, тя трябва да е безусловна и неотменяема банкова гаранция, издадена в полза на **ВЪЗЛОЖИТЕЛЯ.** Оригиналът на банковата гаранция трябва да е предоставен на **ВЪЗЛОЖИТЕЛЯ** към момента на подписване на настоящия договор. Банковите разходи по откриването и обслужването на банковата гаранция са за сметка на **ИЗПЪЛНИТЕЛЯ**, а тези по евентуалното й усвояване – за сметка на **ВЪЗЛОЖИТЕЛЯ**.

(3) Банковата сметка на **ВЪЗЛОЖИТЕЛЯ** за внасяне на паричната сума е:

IBAN: BG 08 BNBG 9661 3300 1500 02,

 BIG: BNBGBGSD; БНБ – ЦУ и документите - БНБ – Централно управление;

(4) **ВЪЗЛОЖИТЕЛЯТ** освобождава гаранцията за изпълнение на договора в срок от 30 календарни дни след подписване на окончателния приемо-предавателен протокол по чл. 10 от договора, удостоверяващ изпълнението му, ако не са налице основания за задържането й от страна на **ВЪЗЛОЖИТЕЛЯ**. **ВЪЗЛОЖИТЕЛЯТ** освобождава гаранцията в пълен размер при качествено, точно и съобразено с техническата спецификация и клаузите на този договор, изпълнение на дейностите по чл. 1. При некачествено, неточно или несъобразено с техническата спецификация и/или клаузите на настоящия договор изпълнение, **ВЪЗЛОЖИТЕЛЯТ** има право да пристъпи към упражняване на правата по гаранцията за изпълнение.

**Чл.5** Гаранцията за изпълнение не се освобождава от **ВЪЗЛОЖИТЕЛЯ**, ако в процеса на изпълнение на договора е възникнал спор между страните относно неизпълнение на задълженията на **ИЗПЪЛНИТЕЛЯ** и въпросът е отнесен за решаване пред съд. При решаване на спора в полза на **ВЪЗЛОЖИТЕЛЯ** той може да пристъпи към усвояване на гаранцията за изпълнение.

**Чл.6** **ВЪЗЛОЖИТЕЛЯТ** не дължи лихва за времето, през което сумата по гаранцията за изпълнение по чл. 5 е престояла законосъобразно при него.

**V. ПРАВА И ЗАДЪЛЖЕНИЯ НА СТРАНИТЕ**

 **Чл.7.** ВЪЗЛОЖИТЕЛЯТ има следните права и задължения:

 **1.** Във всеки момент от изпълнението на договора, без с това да пречи на ИЗПЪЛНИТЕЛЯ, да получава от него информация за хода на работата по изпълнение на услугата, както и да осъществява контрол относно качество и др., чрез служител от дирекция „Административно и информационно обслужване” /АИО/ на МЗХ, определен от директора на дирекцията.

**2.** Да оказва на ИЗПЪЛНИТЕЛЯ съдействие и да му предоставя информацията, необходима за изпълнение на договора.

**3.** Да получава от ИЗПЪЛНИТЕЛЯ услугата, предмет на договора, изпълнявана качествено и в срок.

**4.** Да следи за достигане на финансовия лимит на договора от 60 000 лв. без ДДС. При достигане на този лимит незабавно да уведоми ИЗПЪЛНИТЕЛЯ да преустанови предоставянето на услугата. Задълженията на ВЪЗЛОЖИТЕЛЯ по тази точка се изпълняват от служител от дирекция АИО на МЗХ, определен от директора на дирекция АИО.

 **5.** Да заплаща определената цена по размер, начин и срок, уговорени между страните в този договор.

 **Чл. 8.** ИЗПЪЛНИТЕЛЯТ има следните права и задължения:

**1.** Да изпълнява услугата качествено, в съответствие с договорените изисквания и да я предоставя на ВЪЗЛОЖИТЕЛЯ в срок.

**2.** Да отстрани за своя сметка допуснатите грешки и направени пропуски, констатирани от ВЪЗЛОЖИТЕЛЯ.

**3.** Да предоставя на ВЪЗЛОЖИТЕЛЯ информация за хода на работата по изпълнение на услугата, както и да му осигурява възможност за осъществяване на контрол по изпълнението относно качество и др. във всеки момент от изпълнението на договора, без това да пречи на изпълнението.

**4.** Да не предоставя на физически и юридически лица документи и информация, свързани с изпълнението на услугата без писменото съгласие на ВЪЗЛОЖИТЕЛЯ;

**5.** Да следи за достигане на финансовия лимит на договора от 60 000 лв. без ДДС. При достигане на този лимит незабавно да уведоми ВЪЗЛОЖИТЕЛЯ, че преустановява предоставянето на услугата.

 **6.** Да не осигурява и да не предоставя възможност за презареждане на предплатени карти от абонатните номера на ВЪЗЛОЖИТЕЛЯ.

 **7.** Да не позволява изпращане на дарителски SMS-и от абонатните номера на ВЪЗЛОЖИТЕЛЯ, както и набирането на импулсни телефони от абонатните номера на ВЪЗЛОЖИТЕЛЯ.

**8.** Да получава уговореното възнаграждение по реда и условията на този договор.

**VI. ПРИЕМАНЕ НА ИЗПЪЛНЕНИЕТО**

**Чл. 9.** Междинното приемане на изпълнението на договора се осъществява, ежемесечно до 10–то число на месеца, следващ отчетния, с подписването на приемо-предавателни протоколи между ИЗПЪЛНИТЕЛЯ и служителя, определен от директора на дирекция АИО за МЗХ. Междинното приемане на изпълнението на услугата се осъществява на адрес: гр. София, бул. Христо Ботев № 55, сградата на МЗХ, като протокола се регистрира със съпроводително писмо в деловодната система на МЗХ.

**Чл.10.** Окончателното приемане на изпълнението на договора се осъществява в срок до 5 работни дни от изтичане на срока му или от достигане на финансовия му лимит. Приемането се осъществява на адрес: гр. София, бул. Христо Ботев № 55, сградата на МЗХ от лицето, определено от директора на дирекция АИО, в присъствието на представител на ИЗПЪЛНИТЕЛЯ, който представя окончателен отчет за изпълнението на договора. Страните подписват двустранен протокол, съдържащ констатации за окончателното изпълнение на договора, който се регистрира със съпроводително писмо в деловодната система на МЗХ.

**VІІ. ДАННИ ЗА СТРАНИТЕ. СЪОБЩЕНИЯ**

**Чл.11.** **ЗА ВЪЗЛОЖИТЕЛЯ:**

Адрес: гр. София, бул.“Христо Ботев” 55,

Министерство на земеделието и храните

Дирекция „Административно и информационно обслужване”

**Чл.12.** **ЗА ИЗПЪЛНИТЕЛЯ:**

Адрес:гр. София, бул. „Цариградско шосе“ № 115

Телефон/факс: гр. София, бул. „Цариградско шосе“ №115

Електронна поща:katerina.oreshkova@vivacom.bg

Банка: СИТИ БАНК

Банкова сметка:IBAN BG08CITI92504409AH6DHB

Банков код:BIC CITIBGSF

ЕИК 831642181

**VІІІ.САНКЦИИ**

**Чл.13.** **(1)** При забавено изпълнение по вина на ИЗПЪЛНИТЕЛЯ, той дължи на ВЪЗЛОЖИТЕЛЯ неустойка в размер на 0.5 % от прогнозната стойност на договора с ДДС за всеки просрочен ден, но не повече от 10 %.

**(2)** При виновно неизпълнение на договорно задължение извън случаите по ал. 1, ИЗПЪЛНИТЕЛЯТ дължи на ВЪЗЛОЖИТЕЛЯ неустойка в размер на 10% от договореното възнаграждение с ДДС.

**Чл.14.** Изплащането на неустойки и обезщетения по този договор не лишава изправната страна по договора от право да търси обезщетение за вреди и пропуснати ползи по общия ред.

**ІХ. НЕПРЕОДОЛИМА СИЛА**

**Чл. 15**. **(1)** Страните по настоящия договор не дължат обезщетение за претърпени вреди и загуби, в случай че последните са причинени от непреодолима сила.

**(2)** В случай че страната, която е следвало да изпълни свое задължение по договора, е била в забава, тя не може да се позовава на непреодолима сила.

**(3)** Страната, засегната от непреодолима сила, е длъжна да предприеме всички действия с грижата на добър стопанин, за да намали до минимум понесените вреди и загуби, както и да уведоми писмено другата страна в срок от 5 (пет) дни от настъпването на непреодолимата сила. При неуведомяване се дължи обезщетение за настъпилите от това вреди.

**(4)** Докато трае непреодолимата сила, изпълнението на задълженията по договора се спира.

**(5)** Не може да се позовава на непреодолима сила страна, чиято небрежност или умишлени действия или бездействия са довели до невъзможност за изпълнението на договора.

**(6)** Липсата на парични средства не представлява непреодолима сила.

**(7)** В случай, че непреодолимата сила продължи по-дълго от 60 (шестдесет) дни, страните могат да прекратят действието на договора по взаимно съгласие, като в този случай **ВЪЗЛОЖИТЕЛЯТ** ще заплати на **ИЗПЪЛНИТЕЛЯ** само стойността на извършените и приети към момента на прекратяването услуги, доказана с двустранно подписан протокол и след представяне на оригинална фактура.

**Х. КОНФИДЕНЦИАЛНОСТ**

**Чл. 16. (1) ИЗПЪЛНИТЕЛЯТ** и **ВЪЗЛОЖИТЕЛЯТ** приемат за конфиденциална всяка информация, получена при и по повод изпълнението на договора.

**(2) ИЗПЪЛНИТЕЛЯТ** няма право без предварителното писмено съгласие на **ВЪЗЛОЖИТЕЛЯ** да разкрива по какъвто и да е начин и под каквато и да е форма договора или част от него и всякаква информация, свързана с изпълнението му, на когото и да е, освен пред своите служители. Разкриването на информация пред такъв служител се осъществява само в необходимата степен за целите на изпълнението на договора.

**(3)** **ВЪЗЛОЖИТЕЛЯТ** гарантира конфиденциалност при използването на предоставени от **ИЗПЪЛНИТЕЛЯ** документи по договора, като не ги предоставя на трети лица, освен ако тези трети лица имат законово основание за получаването на документите.

 **ХI. ПРЕКРАТЯВАНЕ НА ДОГОВОРА**

**Чл.17**. Договорът се прекратява:

1. С изтичане на срока или достигане на лимита по чл. 3.

2. По взаимно съгласие между страните, изразено в писмена форма, с което се уреждат и финансовите взаимоотношения между страните за извършените от страна на **ИЗПЪЛНИТЕЛЯ** и одобрени от **ВЪЗЛОЖИТЕЛЯ** дейности по изпълнение на договора.

3. При виновно неизпълнение на задълженията на една от страните по договора - със 7-дневно писмено предизвестие от изправната до неизправната страна.

4. При констатиран конфликт на интереси - с изпращане на едностранно писмено предизвестие от **ВЪЗЛОЖИТЕЛЯ** до **ИЗПЪЛНИТЕЛЯ**.

 **Чл.18.** ВЪЗЛОЖИТЕЛЯТ може да прекрати договора едностранно, с писмено уведомление до ИЗПЪЛНИТЕЛЯ, без предизвестителен срок, ако в хода на изпълнението стане явно, че ИЗПЪЛНИТЕЛЯТ не извършва услугата с нужното качество. В този случай на заплащане подлежат само тези работи, които са извършени качествено и могат да бъдат полезни на ВЪЗЛОЖИТЕЛЯ.

 **Чл.19.** ВЪЗЛОЖИТЕЛЯТ може да прекрати договора с писмено уведомяване до ИЗПЪЛНИТЕЛЯ, без предизвестителен срок, ако в резултат на обстоятелства, възникнали след сключването му, не е в състояние да изпълни своите задължения. В тези случаи той заплаща на ИЗПЪЛНИТЕЛЯ фактически извършената работа по реда на чл. 9 и 10.

**ХІI. ДОПЪЛНИТЕЛНИ РАЗПОРЕДБИ**

 **Чл.20.** Неразделна част от настоящия договор са:

 1. техническа спецификация от документацията на ВЪЗЛОЖИТЕЛЯ;

 2. техническо предложение и приложенията към нея от офертата на ИЗПЪЛНИТЕЛЯ;

 3. ценово предложение и хонорар сметка от офертата на ИЗПЪЛНИТЕЛЯ;

 4. гаранция за изпълнение в размер на 3% от стойността по договора без ДДС;

 **Чл.21.** Всички спорни въпроси във връзка със сключването, изпълнението и прекратяването на този договор са подсъдни на съответния по степен съд в гр. София.

 **Чл.22.** За всички неуредени в настоящия договор въпроси се прилагат разпоредбите на Закона за задълженията и договорите и Търговския закон и действащото законодателство на Република България.

 Договорът се състави в 3 еднообразни екземпляра - един за ИЗПЪЛНИТЕЛЯ и два за ВЪЗЛОЖИТЕЛЯ.

**ВЪЗЛОЖИТЕЛ: п. /не се чете / ЗА ИЗПЪЛНИТЕЛ: п. /не се чете/**

**МИНИСТЪР: ПЪЛНОМОЩНИК**

 **ПРОФ. Д-Р ХРИСТО БОЗУКОВ** **НИКОЛА ГЕЧЕВ**

**НАЧАЛНИК ОТДЕЛ п. /не се чете/**

**„СЧЕТОВОДСТВО“:**

 **КАПКА АЛЕКСИЕВА**